Al jere passât un grum di timp di chê zornade e a Maur no i pareve ancjemò vêr di podê tirâ flât libar, a plens polmons, cence spindi un franc e cence scugnî pensâ cemût fâ front ai prelêfs scjafoiadiçs che la Compagnie dai Bens Comuns, puntuâl ogni mês, i notificave di vê fats sui credits che al madresseve in bancje cul so lavôr. Par dî il vêr, in barbe dal non, la Compagnie e jere la proprietarie uniche dai bens che e veve in gjestion, ma e veve mantignût chel titul riferît ai bens comuns parcè che la int e jere usade di simpri a clamâju cussì, ancje se nissun nol saveve plui parcè. Tai ultins timps, dongje di gas, lûs e aghe, la Autoritât centrâl di control e veve zontât su lis boletis ancje l’aiar che al vignive pompât tai apartaments di dut il setôr sot tiere e in chei dai plans ermetics parsore tiere, fin al penultin. A restavin esclududis dal paiament dome ciertis zonis dal ultin plan, di proprietât de Compagnie, destinadis ae alte dirigjence, dulà che al jere riprodusût in artificiâl l’ambient di difûr, e la architeture des costruzions e previodeve teracis viertis par finalitâts turistichis. Ma chês Maur no lis veve dal sigûr mai viodudis e tant mancul praticadis.
Fra chei pinsîrs, il zovin si cjatave dispès a cjalâ il berdei gjeometric dai tubui che ur passavin alts, parsore dal cjâf. Te sô ativitât di prime, al veve simpri fat dissens e progjets di un pilon o di un tubul a la volte e sun chel si concentrave. Si ben che al savès che altris centenârs di progjetiscj come lui a stevin fasint il so stes lavôr, tal stes moment, nol veve mai considerade une vision complessive o plui largje des oparis metudis in vore. Cumò, di difûr, al podeve vêle. E no dome riferide al aspiet e al spazi ocupât des costruzions realizadis, ma ancje in rivuart a la sveltece tal fâlis. A voltis, un tubul, che te matine ancjemò nol esisteve, sot sere al veve za traviersadis, tant che un vier di metal, dutis lis incrosaduris che a formavin la stele badiâl a nûf pontis, parsore de zone li che si jerin stabilîts e, te gnot, si pierdeve vie aromai in lontanance, par finî cuissà dulà. Darest, plui svelte la robe e zirave tai tubui, int comprendude, e plui a jevavin tes bancjis i conts des Compagniis. Par chel a vevin fermât di fâ stradis: masse lentis!
Li che cumò a vivevin, Maur e Glo a vevin scugnût imparâ a piâ il fûc cun mieçs di fortune e par mangjâ a vevin di rangjâsi lant a cjace. No vevin ni orlois ni calendaris, e cussì a vevin tacât a misurâ il timp scrutinant la lune e stazant la altece e la fuarce dal soreli. Di bot, Maur al pensà che, stant ai siei conts, dal moment che lui e Glo a jerin jessûts dal mont di dentri par jentrâ tal mont di difûr la Lune si veve fate nûf voltis. Al cjapà Glo pe man. Lu faseve dispès di cuant che la panze di jê e veve scomençât a cressi, e soredut cumò, che si jere ingruessade di no crodi.
Intant la Lune, sflandorose, e jere jentrade intun dai ricuadris di cîl lassât libar dai tubui e che al formave juste une des nûf pontis de stele. In chê suaze, e lusive cuiete e fuarte, impiant lis dôs perlis dai voi di Glo incalmâts te piel nere de muse.
«I mancje une virgule par rivâ al colm» al suspirà Maur sot vôs.
La gnot e jere cidine.
fur_Latn fur_Latn fur_Latn fur_Latn fur_Latn fur_Latn